**RESYME` OG SPØRSMÅL FRA DAGENS TALE, DATERT 02.08.2020**

**v/ Sven Øverland**

**TEMA: Menighetens betydning**

Teksten er hentet fra;

1.Pet.2.9-10

1.Kor.12.22

Selv om menigheten ikke er fullkommen, har vi stor tro på at den er et redskap for Gud til å nå mennesker til frelse. Følelsen av tilhørighet er viktig når man velger å gå i en menighet. Dessverre er det ikke alle som opplever det. Noen forsvinner fordi de ikke kjenner seg inkludert eller av andre årsaker slutter. Slik har det vært til alle tider. Det viktigste er at man holder fast ved Jesus og ikke velger ham bort.

Hva er det som gjør at noe går galt i menigheten? Hvorfor er det så lett å vurdere hverandres feil?

Bibelen sier at mennesket er skapt til fellesskap. Synden førte til at fellesskapet opphørte , men gjennom Abraham ble fellesskapet gjenopprettet med Guds utvalgt folk, jødefolket. Siden sendte Gud Jesus for å frelse hele verden. Gud ville ha et folk av alle slekter. Vi er også en del av dette utvalgte folket. Alle som tror tilhører Guds menighet på jord.

Jesus sendte ut 2 og 2 disipler. Muligens var tanken at de skulle lære å gå i takt og lære å samarbeide. Vi er et legeme, men mange lemmer. Den kristne menighet er avhengig av alle. I flg. bibelen er det svakeste lem nødvendig for at menigheten skal fungere(1.Kor.12.22). Vi er brødre og søstre og Gud utruster oss med ulike nådegaver.

Hva er så vår oppgave i den lokale menighet?

1. Forkynne evangeliet for alle mennesker, samt se verdien i det enkelte menneske. Vi skal forkynne hva HAN har gjort.

2. Pedagogisk opplæring. Lære og undervise unge og gamle.

3. Karismatiske oppgaver. Utruste hverandre med tjenester og nådegaver.

4. Moralsk oppgave. Være sanne og hele i vår ferd.

5. Sjelesorg. Være hyrde for folket. Ha et øye som ser og som kan gi omsorg og kjærlighet til dem som trenger det.

Det finnes mange eksempler på at barnearbeidere og ungdomsarbeidere har bidratt til at barn og unge har følt seg sett og verdsatt. Men dessverre hører vi også det motsatte.

Menigheten skal være et Herrens hus. En menighet som ser den enkelte med kjærlighet og omsorg. Målet må være at alle som søker en menighet kan si; «her hører jeg hjemme».

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.